Mehliana (bi Brad Mehldau u Mark Guiliana), Warren Wolf u Tom Harrell Colors of a Dream huma tlieta mill-gruppi li se jdoqqu fil-Malta Jazz Festival ta’ din is-sena li se jsir Ta’ Liesse bejn is-17 u d-19 ta’ Lulju. “Il- line-up ta’ din is-sena se juri d-diversità fl-istili li tiġbor fiha x-xena jazz kontemporanja,” qal id-direttur artistiku Sandro Zerafa. “Bħala parti mill-missjoni tiegħu li jħallat appell għall-udjenza wiesgħa ma’ kwalità u integrità artistika, din is-sena l-Malta Jazz Festival se jiġbor fih numru ta’ mużiċisti li huma fuq quddiem nett tax-xena – uħud per eżempju jħalltu mużika electronica ma’ elementi jazz jew influwenzi mill-Karibew/Kreoli ma’ pjanu jazz modern – ma’ oħrajn li huma anqas sperimentali.” Mehliana huwa grupp li jiġbor fih lill-pjanist magħruf Brad Mehldau u d- drummer /perkussjonist Mark Guiliana – il-mużika tagħhom hija libera, majestuża, li turi t-talent inkredibbli ta’ Brad li jinstema’ kważi qisu żewġ pjanisti. Il-vibrafonist Warren Wolf, huwa multi-strumentalist li trabba fuq drums u pjanu sa mill-età ta’ tliet snin. Huwa ngħata ħafna tifħir kemm minn fans tal-jazz kif ukoll mingħand eżekuttivi fil-kumpaniji tar-reġistrazzjoni. Imfaħħar minn Newsweek għall-ġenju melodiku tiegħu, Tom Harrell huwa magħruf bħala wieħed mill-istrumentalisti u kompożituri tal-jazz l-aktar dinamiċi u kreattivi ta’ żmienna.